**“Acționăm pentru Ape – A.P.A.” - Târgul proiectelor care transformă**

În cadrul Târgului proiectelor care transformă, Asociația Act for Tomorrow va prezenta Programul **“Acționăm pentru Ape”**, cel mai amplu program național de protejare a apelor, dezvoltat de Asociaţia Act for Tomorrow și Kaufland România, cu sprijinul Administraţiei Naționale Apele Române și Ministerul Mediului, Apelor și Pădurilor.

Lansat în 2019, programul a avut ca direcții strategice implicarea în prevenirea și combaterea poluării cu deșeuri a apelor din România, realizarea de studii privind poluarea acestora, campanii de educaţie la nivelul comunităților și de reciclare a deşeurilor, dar și integrarea unor noi tehnologii de valorificare a deșeurilor cu scopul de a facilita tranziția către o economie circulară. Programul a luat naștere în contextul în care viața animalelor acvatice din apele României și sănătatea noastră sunt puse în pericol de poluarea cu deșeuri a Dunării și Mării Negre, aceasta fiind a doua cea mai poluată mare din Europa. Plasticul constituie 90% din deșeurile produse de oameni și descoperite în mediul marin. Conform datelor ONU, 1 milion de păsări marine și 100.000 de animale marine mor în fiecare an doar din cauza deșeurilor de plastic.

Din perspectiva Agendei 2030 pentru dezvoltare durabilă, programul A.P.A a contribuit la îndeplinirea următoarelor obiective de dezvoltare durabilă asumate de ONU: O14 - Viața Acvatică ; O12 - Consum și Producție Responsabilă; O13 - Acțiune Climatică; O11 - Orașe și Comunități Durabile.

În cadrul programului au fost dezvoltate o serie de soluții inovatoare în România pentru combaterea și prevenirea deșeurilor din ape: dezvoltarea primului sistem de infrastructuri de colectare separată a deșeurilor din România sub formă de animale marine gigant, reprezentând cele mai importante specii protejate din apele României (delfin, sturion, țestoasă); dezvoltarea primei ambarcațiuni de colectare a deșeurilor din Ape, 100% electrică, dotată cu motoare Tesla și panouri fotovoltaice; dezvoltarea campaniei de educare “Față în față cu deșeurile ape”, 11 imagini cu puternic impact vizual, care pun în oglindă cele mai importante specii de animale acvatice din Marea Neagră, Dunăre și Dobrogea, cu cele mai întâlnite deșeuri din ape.În ediția din 2020, au fost colectate peste 18.8 tone de deșeuri, atât de pe litoral, cât și din cele mai poluate râuri și lacuri din România, 400 de voluntari au participat la cele 6 evenimente organizate, iar peste 1 milion de persoane au vizualizat în mediul online campania de conștientizare.

În cadrul Târgului vor fi expuse și o parte dintre cele mai importante realizări ale proiectului, sub forma unei expoziții.